U-I-4/10
Natisni
Opravilna št.:
U-I-4/10
Datum odločitve:
21. 1. 2010
ECLI:
ECLI:SI:USRS:2010:U.I.4.10
Akt:
Zakon o uresničevanju javnega interesa za kulturo (Uradni list RS, št. 77/07 − ur. p. b. in 56/08) (ZUJIK), 5. odst. 55. čl.
Izrek:
Pobuda za začetek postopka za oceno ustavnosti petega odstavka 55. člena Zakona o uresničevanju javnega interesa za kulturo (Uradni list RS, št. 77/07 − ur. p. b. in 56/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zorica Fatur, Maribor
Datum vloge:
6. 1. 2010
Vrsta odločitve:
sklep
Vrsta rešitve:
zavrženje
Dokument:
US28996
Dokument v PDF obliki:
U-I-4-10.pdf
128 KB
Prenesite datoteko
U-I-4/10-4
21. 1. 2010
SKLEP
Ustavno sodišče je v postopku za preizkus pobude Zorice Fatur, Maribor, na seji 21. januarja 2010
sklenilo:
Pobuda za začetek postopka za oceno ustavnosti petega odstavka 55. člena Zakona o uresničevanju javnega interesa za kulturo (Uradni list RS, št. 77/07 − ur. p. b. in 56/08) se zavrže.
Obrazložitev
1. Pobudnica izpodbija peti odstavek 55. člena Zakona o uresničevanju javnega interesa za kulturo (v nadaljevanju ZUJIK), po katerem delavec, ki izpolnjuje pogoje za upokojitev, nima pravice do odpravnine. Zatrjuje, da je v neskladju s 14., 15. in 50. členom Ustave. Navaja, da sta prvo in drugo stopenjsko sodišče odločili, da ji pripada odpravnina v skladu z Zakonom o delovnih razmerjih (Uradni list RS, št. 42/02 in nasl. – ZDR), Vrhovno sodišče pa je sodbi razveljavilo in zadevo vrnilo prvostopenjskemu sodišču v ponovno odločanje. V obrazložitvi svoje odločitve naj bi se Vrhovno sodišče sklicevalo na izpodbijano določbo in prvostopenjskemu sodišču naložilo, naj ugotovi datum prenehanja delovnega razmerja in preveri, ali je pobudnica v zvezi z redno odpovedjo pogodbe o zaposlitvi iz poslovnega razloga izpolnjevala pogoje za upokojitev. Navaja še, da Delovno sodišče v novem sojenju o njeni zadevi še ni odločilo. Pobudnica meni, da izkazuje pravni interes za oceno ustavnosti izpodbijane določbe, saj naj bi ta neposredno posegala v njeno pravico do odpravnine. Ker naj bi izpodbijana določba posegala v pravice vseh delavcev, zaposlenih v kulturi, naj bi bilo z odločitvijo Ustavnega sodišča rešeno tudi pomembno pravno vprašanje. Predlaga, naj Ustavno sodišče zadrži izvrševanje izpodbijane določbe ZUJIK.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Sodni postopek, na katerega se pobudnica sklicuje, še ni pravnomočno končan, zato pobudnica še ne izkazuje pravnega interesa za vložitev pobude. V primerih, ko izpodbijana odločba ne učinkuje neposredno, se lahko pobuda vloži šele po izčrpanju vseh pravnih sredstev zoper posamični akt hkrati z ustavno pritožbo pod pogoji iz 50. do 60. člena ZUstS (sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07). Za takšen primer gre tudi v obravnavani zadevi. Če bo odločba Delovnega sodišča v Mariboru za pobudnico neugodna, bo imela na voljo pravna sredstva, ki jih predvideva Zakon o delovnih in socialnih sodiščih (Uradni list RS, št. 2/04 in 10/04 – popr. – ZDSS-1), šele po njihovem izčrpanju bo lahko hkrati z ustavno pritožbo vložila tudi pobudo za začetek postopka za oceno ustavnosti petega odstavka 55. člena ZUJIK. Glede na navedeno pobudnica ne izkazuje neposrednega pravnega interesa za presojo ustavnosti izpodbijane zakonske ureditve. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik